Του Κώστα Στούπα

Κατακλέψατε τα παιδιά σας…



…Σειλινοί του κράτους

που ξερνάει και να `τους,

τσιφτετέλληνες

με γονείς ληστές

των συντρόφων τους θύτες

για ανμηστία αλήτες

τώρα διοικητές…

Δ. Σαββόπουλος

Ο πρωθυπουργός με τη βεβαιότητα που τον χαρακτηρίζει (ούτε μια στο εκατομμύριο...- Θα παρακαλάνε να μας δανείσουν...) μας είπε πριν λίγες μέρες στη Θεσσαλονίκη το εξής μακάβριο αλλά και αληθές: "Αλλά το συγκεκριμένο μέτρο (περικοπές συντάξεων) θα εξηγήσουμε στην Κομισιόν ότι είναι ένα μέτρο αντιαναπτυξιακό και μη διαρθρωτικό.

Διότι αφορά την προσωπική διαφορά και αφορά κάποια συγκεκριμένη μερίδα συνταξιούχων, οι οποίοι σήμερα είναι πάνω από 70 ετών οι περισσότεροι.

Άρα η όποια περικοπή δαπανών δεν θα είναι μια μόνιμη περικοπή. Θα σβήσει με το πέρασμα του χρόνου. Δεν θα έχει καμία επίπτωση στη βιωσιμότητα του ασφαλιστικού συστήματος".

Αυτό που εννοεί ο πονηρός νοτιοβαλκάνιος πολιτευτής είναι το εξής: Το δημοσιονομικό όφελος κατά 2,5 δισ. ευρώ περίπου από τις περικοπές συντάξεων στις αρχές του 2019 θα είναι προσωρινό καθώς αφορά κυρίως τους μεγαλύτερους σε ηλικία συνταξιούχους οι οποίοι σταδιακά εγκαταλείπουν τον μάταιο τούτο κόσμο.

Άρα, τους λέει, το όφελος των περικοπών που θα κάνουμε το 2019 θα εξανεμιστεί σε λίγα χρόνια, άρα ας μην τις κάνουμε...

Υπολογίζει βέβαια πως θα μπερδευτούν οι δανειστές και μέχρι να καταλήξουμε σε νέα μέτρα για κάποιο συνταξιοδοτικό σύστημα που θα είναι βιώσιμο, ο ίδιος θα προλάβει να πάει σε εκλογές πιθανότατα την ερχόμενη άνοιξη, διαφημίζοντας πως είναι αυτός που απέτρεψε τις μειώσεις των συντάξεων στις αρχές του 2019 και ο Κ. Μητσοτάκης θα είναι αυτός που θα τις μειώσει στην κυβερνητική θητεία μικρή παρένθεση την οποία σχεδιάζει.

Αν οι πολιτικοί μας δεν πολιτευόντουσαν με τη δεξιοτεχνία και τα ήθη των παπατζήδων της οδού Αθηνάς θα είχαμε εδώ και δεκαετίες καλύτερη τύχη σαν χώρα.

Ο κ. Τσίπρας δεν πρωτοτυπεί, με τον ίδιο τρόπο αντιμετώπισαν τα ζέοντα προβλήματα οι περισσότερες κυβερνήσεις και πολιτικοί στη μεταπολίτευση.

Τουτέστιν, δανειζόμαστε και μοιράζουμε τώρα για να αρπάξουμε τα ψηφαλάκια και ο λογαριασμός θα έρθει σε κάποιους άλλους αργότερα, όταν εμείς θα έχουμε βγάλει τα κλοπιμαία στο εξωτερικό.

Μιλάμε για τη γενιά των Ελλήνων (και των πολιτικών εκπροσώπων της) της μεταπολίτευσης (η περίφημη γενιά του Πολυτεχνείου) που είναι χειρότερη όλων όσων έχουν προηγηθεί καθώς δεν δίστασε να κλέψει το μέλλον των ίδιων της των παιδιών για μια πρόωρη σύνταξη και μια αργομισθία στο δημόσιο.

Το μοντέλο της κλοπής

Το συνταξιοδοτικό σύστημα της Ελλάδας αποτελεί την επιτομή της κλοπής του συνόλου από την πελατειακή-κομματοκρατία. Προκειμένου να καταλάβει κάποιος τι συμβαίνει αρκεί να κοιτάξει πώς κατανέμονται οι συντάξεις.

Το 2015 η μέση σύνταξη του ΙΚΑ ήταν στα 645 ευρώ, του ΟΑΕΕ στα 743 ευρώ, του δημοσίου στα 1.017 ευρώ, του ΟΤΕ στα 1.226 ευρώ και της ΔΕΗ στα 1.372 ευρώ. Του ΟΤΕ και της ΔΕΗ είναι εξ ολοκλήρου επιδοτούμενες από τον κρατικό προϋπολογισμό.

Απ’ όλους αυτούς πραγματικές εισφορές έχουν καταβάλει μόνο οι πρώτοι, στους άλλους οι κρατήσεις ήταν λογιστικές... Οι κρατήσεις των υπαλλήλων της ΔΕΗ υποτίθεται πως έμεναν στα ταμεία της εταιρείας και συνεισέφεραν στην ανάπτυξή της. Τώρα που η εταιρεία είναι στα πρόθυρα της χρεοκοπίας και αξίζει λιγότερα από 400 εκατ. ευρώ, οι φορολογούμενοι έχουν αναλάβει να καταβάλλουν 600 εκατ. ευρώ ετησίως για τις συντάξεις των πρώην υπαλλήλων ο αριθμός των οποίων είναι υπερδιπλάσιος των εργαζομένων της.

Φυσικά στις ΔΕΚΟ αυτές οι προσλήψεις γίνονταν με κομματικά-συνδικαλιστικά κριτήρια.

Οι πραιτωριανοί του πελατειακού κράτους λοιπόν έβγαιναν νωρίτερα και απολάμβαναν συντάξεις τα ποσά των οποίων δεν προσέγγισαν ούτε οι αμοιβές των υψηλόμισθων στελεχών του ιδιωτικού τομέα.

Ακόμη και μετά τη χρεοκοπία του 2010 οι μειώσεις έγιναν οριζόντια και οι "πελάτες" παραμένουν υψηλοσυνταξιούχοι, αναρωτώμενοι δήθεν αφελώς γιατί τα παιδιά τους δεν βρίσκουν καλά αμειβόμενες εργασίες, παρά θέσεις ημιαπασχόλησης με 300 και 400 ευρώ τον μήνα.

Γιατί τα κατακλέψατε και τα καταστρέψατε ηλίθιοι...

Μια ματιά στα τελευταία στοιχεία είναι αρκετή για να καταλάβει κάποιος τι συμβαίνει. Οι συνταξιούχοι άνω των 70 ετών, τον θάνατο των οποίων επικαλείται ο πρωθυπουργός, εισπράττουν κατά μέσο όρο συντάξεις των 800 ευρώ. Αντίθετα οι συνταξιούχοι κάτω των 65 ετών εισπράττουν περί τα 1.200 ευρώ.

...Είναι προφανές πως οι 55άρηδες έχουμε μεγαλύτερες ανάγκες καθώς είμαστε ακόμη σε θέση για ξενύχτια, ποτά κλπ.

Τα παραπάνω στοιχεία συνιστούν τόσο ταξική όσο και εθνική προδοσία αλλά τούτο δεν φαίνεται να πτοεί τους απατεώνες της αριστεράς όσο και της λαϊκής δεξιάς που δήθεν κόπτονται για την ταξική πάλη και την εθνική ενδυνάμωση αντίστοιχα...

Το βασικό αίτιο της χρεοκοπίας...

Τα ασφαλιστικά ταμεία του δημοσίου ήταν ένας κατ’ εξοχήν χώρος όπου η κομματοκρατία για δεκαετίες κατέκλεβε τις εισφορές. Αυτό το έκανε με πολλούς τρόπους, μερικοί από τους οποίους είναι:

- Η διανομή πρόωρων συντάξεων σε πελάτες-ψηφοφόρους...

- Η υποχρέωση των ταμείων να επενδύουν μόνο σε ομόλογα του ελληνικού δημοσίου προκειμένου το τελευταίο να κάνει αυξήσεις και προσλήψεις με δανεικά...

- Ο διορισμός ως διαχειριστών διαφόρων ανεπάγγελτων αφισοκολλητών οι οποίοι φρόντιζαν μόνο πως θα κερδίσουν προμήθειες από διαφόρων τύπων δομημένα ομόλογα.

- Η χρήση των ασφαλιστικών ταμείων ως εργαλείων διαπλοκής όπως συνέβη με το ταμείο των μηχανικών στο οποίο επιβλήθηκε να επενδύσει στην Τράπεζα Αττικής και να χάσει το μεγαλύτερο μέρος του κεφαλαίου. Τούτο έγινε προκειμένου η κυβέρνηση του κ. Τσίπρα να ελέγχει μια τράπεζα (κρατικός τραπεζικός πυλώνας) η οποία θα δάνειζε ημέτερους επιχειρηματίες για να αναλαμβάνουν έργα που μοίραζε η κυβέρνηση. Ως αντάλλαγμα οι επιχειρηματίες θα παρείχαν υποστήριξη μέσω Μέσων Μαζικής Ενημέρωσης. Αυτή ήταν η πρόθεση αλλά το σχέδιο απέτυχε λόγω ανικανότητας των εμπλεκομένων...

Από το 2000 μέχρι το 2014 ο κρατικός προϋπολογισμός επιδότησε τα ασφαλιστικά ταμεία για να πληρώσουν συντάξεις με πάνω από 160 δισ. ευρώ. Το συνταξιοδοτικό κόστος ευθύνεται για το 60% της αύξησης του χρέους την ίδια περίοδο.​​​​​​​

Δεν υπάρχει ελπίδα...

Το συνταξιοδοτικό σύστημα έχει μπαλωθεί προσωρινά, αλλά δεν έχει γίνει βιώσιμο.

Η συνταξιοδοτική δαπάνη στην Ελλάδα υπολογίζεται σήμερα πάνω από το 16% του ΑΕΠ (χωρίς τις περικοπές ήταν περί το 24% του ΑΕΠ) και με τα μέτρα υπολογίζεται να φτάσει το 2060 στο 14,3%. Η συνταξιοδοτική δαπάνη στην Ε.Ε. είναι στο 11,1% του ΑΕΠ και στην Ευρωζώνη στο 12,3%.

Το υψηλό κόστος των συντάξεων κάνει τις επενδύσεις ασύμφορες παρά το φθηνό εργατικό κόστος. Αυτός είναι ένας από τους βασικούς λόγους που οι πιο εξειδικευμένοι Έλληνες φεύγουν στο εξωτερικό, γιατί στην Ελλάδα η υψηλή φορολογία και οι υψηλές ασφαλιστικές εισφορές κάνουν τις σοβαρές θέσεις εργασίας ασύμφορες.

Φεύγοντας οι υψηλόμισθοι, όμως, μειώνονται τα ασφαλιστικά και φορολογικά έσοδα και έτσι έχει δημιουργηθεί το αρνητικό σπιράλ φτωχοποίησης της ελληνικής κοινωνίας.

Τα παραπάνω στοιχεία δείχνουν πως ούτε οι επόμενες μειώσεις των συντάξεων θα είναι οι τελευταίες ούτε οι μειώσεις των μισθών.

Στην αρχή αυτής της κρίσης σ’ αυτή τη στήλη γράφαμε πως η Ελλάδα μοιάζει με την τελευταία σοβιετία και πως αν δεν μεταρρυθμιστεί θα περάσει από εκεί που πέρασαν αυτές οι χώρες.

Στην αρχή αυτής της κρίσης γράφαμε πως αν δεν απολυθεί το μισό δημόσιο και το υπόλοιπο να αναδομηθεί εκ του μηδενός σε υγιή βάση, αν οι δαπάνες για συντάξεις δεν πέσουν κάτω από το μέσο όρο της Ε.Ε. και κυρίως αν δεν υπάρξουν οι προϋποθέσεις για επενδυτικό σοκ, η Ελλάδα θα φτάσει να πληρώνει μισθούς Βουλγαρίας.

Σήμερα το 60% των νέων εργαζομένων πληρώνεται με μισθούς κάτω των 500 ευρώ. Οι μισθοί Βουλγαρίας είναι εδώ λοιπόν και δεν υπάρχουν στοιχεία πως η κατρακύλα θα σταματήσει.

Αν είχαμε σοβαρές κυβερνήσεις θα σχεδίαζαν ευθύς εξ αρχής πώς να ανακόψουν αυτή την εν εξελίξει κατάρρευση και όχι πως θα αναστείλουν τις περικοπές συντάξεων για μερικούς μήνες μέχρι να γίνουν οι εκλογές.

Επίσης, αν είχαμε και σοβαρό λαό θα είχαμε και σοβαρές κυβερνήσεις...

Για μερικά επιπλέον στοιχεία βλέπε: Eurobank: Πώς και πότε κατέρρευσε το συνταξιοδοτικό σύστημα στην Ελλάδα

kostas.stoupas@capital.gr